Börnin hrifust af Maximus og Þjóðlagasveitinni „ Þetta var gríðarlega skemmtilegt og tókst svakalega vel . Börnin voru vel með á nótunum og fóru öll á ið í sætunum þegar Þjóðlagasveitin byrjaði að spila . Bæði féll lagið sem Tryggvi Már Baldvinsson í Sinfóníunni samdi um Maxímús Músíkús í kramið hjá þeim , sem við spiluðum margoft , og eins tónlistin með írsku stemningunni . Þetta var allt saman mjög ánægjulegt , stemningin var gríðarlega skemmtileg , bæði tónlistin og Maxímús í fullum skrúða áttu alla athygli barnanna . Hljómsveitin fékk líka mjög góða einkunn hjá fólkinu í Sinfóníunni , sem hafði orð á því hvað við ættum góða sveit fiðluleikara , “ segir Skúli Ragnar Skúlason stjórnandi Þjóðlagasveitar Tónlistarskóla Akraness sem hitaði upp í hálftíma fyrir Tónsprotann , tónleika fyrir börn sem Sinfóníuhljómsveit Íslands stóð fyrir í Háskólabíói á laugardag . Tónlistin í Tónsprotanum að þessu sinni var tileinkuð útkomu bókarinnar " Maxímús Músíkús heimsækir hljómsveitina " eftir Hallfríði Ólafsdóttur og Þórarinn Má Baldursson . Bókin segir frá ævintýrum lítillar músar sem villist inn á æfingu hjá sinfóníuhljómsveit og heillast af þeirri tónaveröld sem þar ríkir . Á tónleikunum las Valur Freyr Einarsson leikari söguna , hljómsveitin seiddi fram viðeigandi leikhjóð og lék þau tónverk sem koma við sögu í bókinni .